กอง‘MSPF’วุ่นอีกเลิกจ้างบริหารรร.
กองทุนอสังหาฯ เมอร์เคียว สมุย เผย “สมุยบุรี บีช รีสอร์ท” ยกเลิกสัญญาจ้างเอเอพีซีบริหารโรงแรม เร่งหารายใหม่
30 ต.ค. 2565

กองทุนอสังหาฯ เมอร์เคียว สมุย เผย “สมุยบุรี บีช รีสอร์ท” ยกเลิกสัญญาจ้างเอเอพีซีบริหารโรงแรม เร่งหารายใหม่
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล ในฐานะบริษัทจัดการของกองทุนรวมอสังหาริมทรัพย์ อสังหาริมทรัพย์แบบมีกรรมสิทธิ์ เมอร์เคียว สมุย (MSPF) เปิดเผยว่า เมื่อวันที่ 10 พ.ย. 2554 กองทุนได้รับหนังสือแจ้งการสิ้นสุดสัญญาจ้างบริษัท เอเอพีซี (ประเทศไทย) บริหารโรงแรม จากบริษัท สมุยบุรี บีช รีสอร์ท ซึ่งเป็นผู้เช่า 
“ผู้เช่าและบริษัท เอเอพีซีฯ ตกลงร่วมกันเมื่อวันที่ 20 ก.ย. 2554 ยกเลิกสัญญาว่าจ้างบริหารทั้งหมดที่บริษัทผู้เช่าและบริษัทในเครือทำไว้ โดยให้มีผลย้อนหลังนับจากวันที่ 31 ส.ค. 2554 ซึ่งเป็นผลจากการกำหนดนโยบายในการบริหารจัดการโรงแรมของบริษัทผู้เช่าและบริษัทในเครือ” นายอนุสรณ์ กล่าว 
ทั้งนี้ ผู้เช่าทำสัญญาว่าจ้างบริหารโรงแรมกับบริษัท เอเอพีซีฯ เมื่อวันที่ 10 ก.ค. 2550 มีอายุสัญญา 10 ปี ครบกำหนดในวันที่ 10 ก.ค. 2560
อย่างไรก็ตาม ผู้เช่าได้ยืนยันกับกองทุนว่าหลังจากยกเลิกสัญญาได้แต่งตั้งคณะทำงานเพื่อบริหารจัดการโรงแรมสมุยบุรีฯ ต่อ เพื่อมิให้เกิดผลกระทบต่อการดำเนินการของโรงแรม รวมทั้งจะปฏิบัติหน้าที่ภายใต้สัญญาเช่าอย่างเคร่งครัด เพื่อมิให้กองทุนและผู้ถือหน่วยลงทุนได้รับผลกระทบ โดยจะจัดหาและแต่งตั้งผู้บริหารโรงแรมรายใหม่ที่มีมาตรฐานในการบริหารจัดการไม่ด้อยกว่าเอเอพีซีฯ โดยจะเสนอกองทุนพิจารณาโดยเร่งด่วน
นายอนุสรณ์ กล่าวว่า หลังจากได้รับหนังสือยกเลิกสัญญาจ้างผู้บริหารโรงแรม ผู้เช่าได้นำคำว่าเมอร์เคียวออก และเปลี่ยนชื่อเป็นโรงแรมสมุยบุรี บีช รีสอร์ท ซึ่งเป็นชื่อตามใบอนุญาตโรงแรม โดยคณะทำงานบริหารโรงแรมเองทั้งหมดและบริษัทจัดการ จะยื่นเรื่องต่อสำนักงานคณะกรรมการกำกับหลักทรัพย์และตลาดหลักทรัพย์ เพื่อเปลี่ยนชื่อกองทุนและชื่อย่อการซื้อขายในตลาดหลักทรัพย์
อย่างไรก็ตาม บริษัทจัดการยังมิได้ให้ความยินยอมในการยกเลิกสัญญาจ้างบริหาร และยังไม่ใช้สิทธิบอกเลิกสัญญาเช่า เนื่องจากทรัพย์สินของกองทุนต้องได้รับการบริหารจัดการ และเปิดดำเนินการปกติเพื่อให้เกิดรายได้ แต่บริษัทจัดการมีสิทธิบอกเลิกสัญญาหากผู้เช่าและจะปฏิบัติหน้าที่ต่างๆภายใต้สัญญาเช่าอย่างเคร่งครัด รวมถึงหน้าที่ในการชำระค่าเช่าเพื่อมิให้กองทุนและผู้ถือหน่วยลงทุนของกองทุนได้รับผลกระทบจากการยกเลิกสัญญาจ้างบริหารโรงแรมด้วยไม่จัดหาและแต่งตั้งผู้บริหารโรงแรมรายใหม่ หรือไม่แสดงได้ว่าผู้บริหารโรงแรมรายใหม่มีมาตรฐานเป็นที่ยอมรับ
นอกจากนี้ แม้ผู้เช่าจะยกเลิกสัญญาจ้างบริหารโรงแรม แต่ผู้เช่ายังต้องชำระค่าเช่าตามจำนวนและเวลาที่กำหนดตลอดอายุสัญญาเช่า 15 ปี อีกทั้งกองทุนยังมีหนังสือสัญญาค้ำประกันจากธนาคารกรุงไทยเป็นหลักประกันการชำระค่าเช่าของผู้เช่าตามวงเงินค่าเช่าแบบปีต่อปีเป็นระยะเวลา 5 ปี